Rozpracovanie koncepcie spoplatnenia užívateľov diaľnic
a ciest pre motorové vozidlá

1. 	Úvod

Uznesením vlády SR č. 21/2000 k aktualizácii a rozpracovaniu zásad dopravnej politiky SR v bode B 1.13 bolo uložené ministrovi dopravy, pôšt a telekomunikácii predložiť na rokovanie vlády  Rozpracovanie koncepcie spoplatnenia užívateľov diaľnic.

Návrh koncepcie spoplatnenia užívateľov diaľnic schválený uznesením vlády SR č.728/1999 stanovil pre obdobie do roku 2010 tieto závery:

-  zavedenie mýtneho režimu v SR je z  hľadiska   budúceho finančného efektu realizovateľné a možno ho odporučiť ako alternatívu dnešnému systému nálepiek,
-  zmene systému musí predchádzať podrobnejšie preskúmanie viacerých faktorov od ekonomických, sociálnych až po politické,
-  zavedenie mýtneho režimu na diaľniciach a  cestách pre motorové vozidlá  bude účelné orientovať do obdobia po r. 2007,
-    príjmy z mýta v prvých rokoch po zavedení nebudú dostatočným zdrojom na financovanie      významnejšieho rozvoja diaľnic a ciest pre motorové vozidlá,
-  bude potrebné posúdiť vzájomnú interakciu spoplatnených diaľnic a súbežných resp.  konkurenčných trás vo vzťahu k budúcej politike rozvoja, či útlmu investícií do týchto trás.

 	Na Slovensku sú v súčasnosti spoplatňované diaľnice a  cesty  pre motorové vozidlá formou diaľničných nálepiek. Tento systém neumožňuje spoplatnenie užívateľov na základe doby alebo dĺžky používanej komunikácie, čím je použitý systém zaradený medzi prechodné systémy spoplatnenia užívateľov dopravnej infraštruktúry.

Členské štáty Európskej únie pripravujú jednotný systém spoplatňovania a financovania dopravnej infraštruktúry. Tento jednotný integrovaný  systém platieb za používanie cestnej infraštruktúry s vedľajším produktom poskytovania platených služieb bude mať aj nezanedbateľný politický aspekt , možnosť ovplyvňovať a regulovať dopravu. Je preto dôležité vzhľadom na integráciu Slovenska do európskych štruktúr pripravovať informačné systémy takého typu a kvality, ktoré bude možné prepojiť so systémami európskych štátov.

 	V štruktúre dopravnej telematiky a odbore inteligentných dopravných systémov sa   vo vyspelých štátoch EÚ využíva a rozvíja systém elektronického výberu poplatkov (EFC - Electronic Fee Collection) za používanie cestnej infraštruktúry. Z dnes už známych skúseností z týchto krajín vyplýva , že aplikácia dopravných telematických systémov poskytuje významné a merateľné prínosy v efektívnosti, enviromentálnych účinkoch a zvýšení bezpečnosti cestnej premávky.

Pre aplikáciu elektronického výberu poplatkov (EFC) už existujú európske i svetové štandardy prijaté, alebo riešené medzinárodnými organizáciami CEN , ISO   a ERTICO. Pre zaistenie interoperability systémov v procese európskej a  svetovej štandardizácie je preto potrebné členstvo SR v týchto organizáciách.

2.Trendy spoplatnenia v Európskej únii a susedných štátoch

Právne predpisy EÚ v oblasti spoplatnenia 

Európska únia už dnes realizuje kroky, smerujúce k tvorbe jednotnej daňovej sústavy. Teoretická koncepcia spoplatnenia  marginálnych nákladov (náklady na prevádzku a údržbu siete, poškodenie životného prostredia a z dopravnej nehodovosti)  bola zverejnená Európskou komisiou už v  Zelenej  knihe a neskôr v  Bielej knihe. 
 
Zelená kniha „K spravodlivej a účinnej cenotvorbe v doprave“ (1995) okrem iného poukazuje na to, aby neboli výrazne spoplatňované tzv. ekologicky čisté vozidlá, ktoré znižujú negatívne vplyvy na vozovku a životné prostredie. Rôzne formy mýta je možné vzťahovať aj na miesta s vysokou intenzitou, dopravnými zápchami alebo naopak na chránené oblasti. 

Biela kniha o „Spravodlivom platení za využívanie infraštruktúry“ (1998) rozlišuje tri fázy postupnej harmonizácie spoplatnenia:
Fáza I, 1998-2000, stanovenie rámca spoplatnenia,
Fáza II, 2001-2004, úprava štruktúry poplatkov s cieľom ich harmonizácie,
Fáza III, po roku 2004, zavedenie povinného harmonizovaného systému výberu      poplatkov pre  ťažké nákladné motorové vozidlá. 

 Smernica 99/62/ES o poplatkoch za používanie dopravnej infraštruktúry ťažkými nákladnými vozidlami v plnej miere nahradila Smernicu 93/89/ES, ktorá je zaradená v Bielej knihe v časti Doprava – cestná doprava medzi smernice finančnej harmonizácie 1. etapy. Cestná doprava je v zmysle článku 70 Európskej dohody o pridružení, zahrnutá medzi oblasti pre zbližovanie práva EÚ s právom SR. Problematika Smernice 99/62/ES je aj predmetom screeningových rokovaní v Bruseli.

	Hlavné ciele a charakteristiky smernice sú :
•	prispieť k zmenšeniu rozdielov v podmienkach hospodárskej súťaže v cestnej doprave stanovením minimálnych sadzieb daní a maximálne čiastky užívateľských poplatkov,
•	vytvoriť právny rámec, ktorý umožní vytváranie zdrojov na rozvoj cestnej infraštruktúry a ochranu proti vytvoreným monopolom aplikáciou princípu  „používateľ musí platiť“
•	prispieť k vytvoreniu trvalo udržateľnej dopravy úpravou  národných systémov vyberania daní a poplatkov  pre nákladné vozidlá s celkovou hmotnosťou nad 12 t, ktoré vykazujú výrazný vplyv na vozovku, pričom dane a poplatky majú byť  diferencované pre kategórie vozidiel s ohľadom na šetrenie vozovky a znížených hladín znečisťovania životného prostredia podľa emisných tried,
•	sadzby užívateľských poplatkov alebo mýta by mali byť založené na dobe používania infraštruktúry a diferencované vo vzťahu k nákladom vyvolaným degradáciou vozoviek a znečistením životného prostredia nákladnými vozidlami,
•	smernica stanovuje   maximálnu výšku užívateľských poplatkov na obdobie 1 roka v závislosti od počtu náprav (1-3 nápravy, 4 a viac náprav). Sadzby musia byť úmerné dobe použitia infraštruktúry ,  denný poplatok jednotný pre všetky kategórie vozidiel nad 12 ton je 8 EUR.

Systémy spoplatnenia cestnej infraštruktúry v Európe

V súčasnosti sú systémy spoplatňovania vo svete a v  Európe veľmi odlišné :

•	Francúzsko, Taliansko, Španielsko, Portugalsko, Grécko, Slovinsko a  Turecko vyberajú cestné mýto,
•	Švédsko, Dánsko, Nemecko, Luxembursko, Belgicko a Holandsko používajú spoločný systém tzv. Euronálepku,
•	Rakúsko používa systém diaľničných  nálepiek  a výber mýta niektorých úsekov ciest,
•	Švajčiarsko má roky fungujúci systém ročnej nálepky,
•	Česko, Slovensko a Maďarsko majú zavedený  nálepkový systém podobný Rakúskemu,
•	Poľsko zaviedlo výber mýta na krátkom úseku diaľnice a podľa posledných informácií prechádza na systém nálepiek.

     Elektronický výber mýta je  už dnes plošne zavedený vo Francúzsku, Taliansku a v menšom rozsahu v severských štátoch a v Turecku, zatiaľ vždy v  kombinácii s manuálnym výberom.

Systémy spoplatňovania úzko súvisia so správou a  financovaním dopravnej infraštruktúry, ktoré sú v Európe a vo svete veľmi rozdielne. Najviac používané sú modely financovania z verejných zdrojov (štátneho rozpočtu), zmiešané so súkromným sektorom alebo len súkromné. V mnohých štátoch sú zriadené cestné fondy (USA, Japonsko, Švajčiarsko, Holandsko, Česká republika) ktoré financujú alebo spravujú dopravnú infraštruktúru priamo alebo prostredníctvom samostatných agentúr. 

Koncesné financovanie a prevádzkovanie diaľnic je zavedené v rôznej forme v Taliansku, Španielsku , Francúzsku i v Maďarsku systémom BOT (built-operate-transfer, postav-prevádzkuj-preveď). V krajinách strednej a východnej Európy  zavedenie systému BOT zatiaľ nenachádza primeranú mieru návratnosti investícií vrátane dlhovej služby koncesionára na vybudovaných i pripravovaných diaľniciach, bez ohľadu na výšku a štruktúru mýta.

Rôzne systémy spoplatňovania spôsobujú značné konkurenčné deformácie medzi jednotlivými členskými štátmi EÚ. Smernice Európskej  komisie záväzné pre členské štáty EÚ v snahe podporiť trvalo udržateľnú cestnú dopravu a zároveň podnietiť primerané investície do Transeurópskych sietí presadzujú jednotný systém spoplatňovania ťažkých nákladných vozidiel nad 12 ton. Európska komisia   bude podnecovať členské štáty aby vyvíjali a zaviedli pre tieto vozidlá harmonizované elektronické systémy výberu poplatkov.

V prílohe uvádzame súčasný stav spoplatňovania v tých štátoch, ktoré aplikujú alebo pripravujú zavedenie progresívnych systémov spoplatnenia v súlade so smernicami Európskeho spoločenstva. Z  hľadiska harmonizácie je dôležité pre Slovensko už dnes  pripravované a parlamentmi Nemecka a Rakúska už uzákonené spoplatnenie ťažkých nákladných vozidiel nad 12 ton od roku 2003 a 2004 systémom elektronického výberu mýtneho. Rovnaký harmonizovaný systém uvažuje zaviesť aj Česká republika.

3.Súčasný stav spoplatňovania diaľnic a ciest pre motorové vozidlá v SR

Používanie vymedzených úsekov diaľnic a ciest pre motorové vozidlá na Slovensku je od roku 1996 možné po zaplatení úhrady formou paušálneho poplatku za používanie týchto komunikácií v zmysle  zákona č. 135/61 Zb. o pozemných komunikáciách (cestný zákon) v znení zákona NR SR č. 160/1996 Z. z. a zákona č. 395/1998 Z. z. Úhrada je  vyberaná formou zakúpenia diaľničnej nálepky bez ohľadu na čas užívania a na počet vykonaných jázd, podľa sadzobníka, ktorý je prílohou tohto zákona. 

Spôsob označenia úsekov diaľnic a ciest pre motorové vozidlá, ktorých užívanie podlieha úhrade, vzor nálepky a spôsob jej umiestnenia na motorovom vozidle ustanovuje vyhláška MDPT SR č. 185/1996 Z.z. v znení vyhlášky č, 41/2000 Z. z. a č. 414/2000 Z. z.

Výrobu a distribúciu diaľničných nálepiek zabezpečoval  Štátny fond cestného hospodárstva, po jeho zrušení od 1. 1. 2002 odbor spoplaňovania diaľnic a ciest pre motorové vozidlá MDPT SR.  Príjmy z predaja diaľničných nálepiek v zmysle zákona č. 153/1993 Z. z. o Štátnom fonde cestného hospodárstva v znení neskorších predpisov boli určené na opravy a údržbu diaľnic a rýchlostných ciest, od 1. 1. 2002 sú príjmom štátneho rozpočtu.

V súlade s postupnou harmonizáciou s  legislatívou platnou v štátoch EU boli ročné nálepky pôvodne pre 5 kategórií vozidiel  od roku 2000 zmenené pre 4 kategórie vozidiel a doplnené nálepkami na kratšie časové obdobie. Krátkodobé 15 dňové nálepky boli v roku 2000 zavedené len pre kategórie vozidiel do 3,5 ton. 

S účinnosťou od 1. 1. 2001 bol novelizovaný  cestný  zákon , ktorý zaviedol  krátkodobé diaľničné nálepky pre kategórie vozidiel od 3,5 do 12 t a nad 12 t a  súčasne došlo aj k úprave   sadzieb diaľničných nálepiek diferencovaných podľa degradačných účinkov motorových vozidiel na vozovku. Zvýšenie sadzieb bolo odôvodnené  aj rozšírením spoplatňovanej siete, ktorá ku koncu roka 2002  dosiahne dĺžku 336 km. 

Aproximácia slovenskej legislatívy s legislatívnymi  predpismi EÚ je významným činiteľom v procese prijímania Slovenska do  európskych štruktúr a Európskeho spoločenstva.

Z toho dôvodu  s účinnosťou od 1. 1.  2002 novela zákona č. 135/61 Zb. o pozemných komunikáciách (cestný zákon) v znení neskorších predpisov zúžila  kategorizáciu vozidiel a ich jazdných súprav v súlade s medzinárodnou kategorizáciou len na tri kategórie do 3,5 t, od 3,5 do 12 t a nad 12 t. Sadzobník bol doplnený o krátkodobú nálepku na 1 deň pre motorové vozidlá alebo jazdné súpravy s celkovou hmotnosťou nad 12 ton. 

V súlade s novelou cestného zákona sa zmenila a doplnila  vykonávacia vyhláška Ministerstva dopravy, pôšt a telekomunikácií č. 41/2000 Z.z., ktorou sa ustanovuje spôsob označenia úsekov diaľnic a ciest pre motorové vozidlá, ktorých užívanie podlieha úhrade. Doplnila  sa  o vzor jednodňovej nálepky a upresnil sa spôsob umiestnenia nálepky na motorovom vozidle.

Sadzobník úhrad  schválený NR SR v októbri 2001 za užívanie vymedzených úsekov diaľnic a ciest pre motorové vozidlá, pre dvojstopové motorové vozidlá alebo pre jazdné súpravy s účinnosťou od 1. 1. 2002 je nasledovný :

1. 	Úhrada na kalendárny rok pre motorové vozidlá alebo jazdné súpravy s celkovou hmotnosťou 

a) 	do 3,5 tony vrátane je                                                600 Sk,
b) 	od 3,5 tony do 12,0 ton vrátane je                          4 000 Sk,
c) 	nad 12,0 ton je                                                        8 000 Sk.  

2. 	Úhrada na 15 dní pre motorové vozidlá alebo jazdné súpravy s celkovou hmotnosťou  

a) 	do 3,5 tony vrátane je                                                 100 Sk,
b) 	od 3,5 tony do 12,0 ton vrátane je                              600 Sk,
c) 	nad 12 ton je                                                            1 200 Sk. 

3. 	Úhrada na 1 deň pre motorové vozidlá alebo jazdné súpravy s celkovou hmotnosťou 

a)	nad 12 ton je                                                               200 Sk.

Porovnanie sadzobníkov diaľničných nálepiek u nás a v susedných štátoch je v prílohe č.3.

Diaľničné nálepky sú distribuované na poštách, vybraných čerpacích staniciach, hraničných priechodoch a v zahraničí. Štátny fond cestného hospodárstva  mal v roku 2000 uzatvorené zmluvy s 54 distributérmi, ktorí zabezpečovali predaj na 923 predajných miestach ( 250 na diaľniciach, 544 mimo diaľnic, 111 na hraničných priechodoch a 16 v zahraničí). Pre porovnanie, v Rakúsku pri 1970 km spoplatnených cestách formou nálepky zabezpečuje predaj 1200 predajných miest z toho 300 v zahraničí.

Tržby z predaja diaľničných nálepiek po zavedení krátkodobých nálepiek od roku 2000 nezaznamenali výraznejší pokles (v roku 2000 o 1,517 mil. Sk oproti roku 1999). Harmonizácia kategórií vozidiel v súlade s predpismi EÚ od roku 2002  spolu s opatreniami na zvýšenie efektívnosti kontroly  by mali priniesť v ďalších rokoch  zvýšenie tržieb.

Prehľad tržieb z predaja diaľničných nálepiek:
rok	   1996	    1997	    1998	    1999	    2000	      2001 	
tržby  mil.Sk	  195,330	  287,406	  305,78	  535,160	  533,643	   591,199	

V roku 2000 predstavovali náklady na výrobu a distribúciu nálepiek celkom 44,473 mil. Sk ( 8,33% z tržieb), z toho provízie distribútorom 37,273 mil. Sk ( nálepky sa predávajú za nominálnu hodnotu , provízia predajcom 7 %) a náklady na výrobu 7,2 mil. Sk ( 4 Sk/ks).
Z tržieb v roku 2001 predstavovali náklady na výrobu a distribúciu nálepiek celkom 56,006 mil. Sk ( 9,47% ), z toho provízie distribútorom 42,242 mil. Sk a náklady na výrobu 13,76 mil. Sk.
Kontrolu označenia vozidiel nálepkami, preukazujúcimi zaplatenie úhrady za užívanie diaľnic a ciest pre motorové vozidlá vykonávajú príslušníci policajného zboru SR v súčinnosti s okresnými úradmi v zmysle zákona  č. 135/1961 Zb. o pozemných komunikáciách (cestný zákon) v znení neskorších predpisov, v rámci dohľadu nad bezpečnosťou a plynulosťou cestnej premávky.  
V  novele cestného zákona  s platnosťou od 1. 1. 2002 priestupok neoznačenia vozidiel  diaľničnou nálepkou budú prejednávať orgány Policajného zboru v skrátenom priestupkovom blokovom konaní. Výška pokuty za tento priestupok v skrátenom priestupkovom blokovom konaní sa zvýšila na trojnásobok, v neskrátenom priestupkovom konaní na desaťnásobok  úhrady uvedenej v sadzobníku na kalendárny rok.

Z výsledkov kontrol v roku 1999 a 2000  vyplýva, že počet priestupkov vodičov vozidiel neoznačených diaľničnou nálepkou sa udržuje stále od  8 až do 12 %. Až  40 % týchto  priestupkov  bolo zistených špeciálnymi kontrolami. Prezídium Policajného zboru zastáva názor, že takéto kontroly majú negatívny dopad na plynulosť cestnej premávky.

4. Návrh koncepcie spoplatňovania užívateľov  diaľnic SR v ďalšom období

 	V súvislosti s rastúcou infláciou a zvyšovaním cien energetických vstupov, služieb a následne cien v doprave  je potrebné uvažovať aj s postupným zvyšovaním sadzieb diaľničných nálepiek. Predpokladajú sa  preto ďalšie úpravy sadzieb v nadväznosti na dĺžky novopostavených úsekov. Podľa vládou SR schváleného programu Nového projektu výstavby diaľnic a rýchlostných ciest do roku 2005 bude odovzdaných ďalších cca 60 km diaľnic a 45 km ciest pre motorové vozidlá. 

So zvyšovaním sadzieb diaľničných nálepiek bude potrebné podstatne sprísniť kontroly na spoplatňovaných úsekoch. Jedným z riešení na zvýšenie efektívnosti kontroly môže byť vybudovanie dočasných  kontrolných stanovíšť, čo je  možné až po rozhodnutí, ako bude kontrola  realizovaná, manuálne alebo automaticky.

Prvky technického riešenia automatickej kontroly sú už dnes aplikované na novovybudovaných úsekoch slovenských diaľnic (video systém Autoscope). Systém automatickej kontroly je už realizovaný na diaľniciach M1 a M2 v Maďarsku. Využíva kamerový systém ANPR (Automatic Number-plate Recognition – automatické preverovanie poznávacích značiek). Manuálne prípadne automatické kontrolné stanovištia musia byť zvolené tak, aby nedochádzalo k presunu dopravy na súbežné cesty.

  Zhodnotenie plnenia záverov a spracovaných štúdií

     Závery dokumentu „Koncepcie  spoplatnenia  užívateľov  diaľnic“ z júla 1999 na úrovni vtedajšieho poznania odporúčali zavedenie mýtneho režimu a vzhľadom na stavebno – technické podmienky diaľnic SR nevyhnutnosť orientovať sa  na elektronický systém výberu mýta. Zmena systému mala predchádzať podrobnejšiemu preskúmaniu mnohých faktorov od ekonomických, sociálnych  až po politické.

Niektoré aspekty zodpovedali štúdie „Rozpracovanie  koncepcie  spoplatnenia  užívateľov  diaľnic v SR“ (VÚD Žilina, 2000) a „Financovanie výstavby diaľnic s účasťou súkromného kapitálu“ (Žilinská univerzita v Žiline, 2001).
Doteraz spracované analýzy ( Parkman, Dorsch Consult, Phare Multi-Country Transport, Žilinská univerzita, VÚD Žilina) jednoznačne doporučujú  zavedenie systému elektronického výberu mýta. Už z dnes známych skúseností z krajín so zavedeným alternatívnym systémom elektronického výberu mýta vyplýva, že poskytuje významné a merateľné prínosy v efektívnosti, enviromentálnych účinkoch a zvýšení bezpečnosti cestnej premávky.

So spoplatnením vymedzených úsekov diaľnic a ciest pre motorové vozidlá v SR  formou diaľničnej nálepky pre vozidlá do 12 ton sa ráta do roku 2007. Od toho roku ekonomické porovnania spoplatnenia nálepkami a mýtneho režimu podľa prognózy ekonomickej efektívnosti spoplatnenia vykázalo jednoznačný trend rastu príjmov z mýtneho systému.

Smernica EÚ 99/62/ES určila základný rámec spoplatnenia ťažkých nákladných vozidiel, stanovením  minimálnych sadzieb daní a maximálnej výšky užívateľských poplatkov úmerných dobe použitia infraštruktúry, v závislosti od počtu náprav. Ďalšie kroky z hľadiska harmonizácie so štátmi EÚ vyplynú zo zavedenia spoplatnenia ťažkých nákladných vozidiel nad 12 ton v Nemecku od roku 2003 a v Rakúsku od roku 2004. Rovnaký harmonizovaný systém pripravuje zaviesť aj Česká republika. Stavebné, technologické  organizačné a finančné podrobnosti systémov  budú známe už v priebehu roka  2002. Možnosti ich aplikácie v našich podmienkach a ekonomická efektívnosť systému  bude preverená Štúdiou elektronického spoplatnenia ťažkých nákladných vozidiel, ktorú pre SR spracováva na základe grantu francúzskej vlády spoločnosť ISIS.

Európska komisia podnecuje členské štáty, aby vyvinuli a zaviedli harmonizované elektronické systémy vyberania poplatkov a presadzuje stratégiu konvergencie elektronického výberu poplatkov v Európe. Jednotný rámec stanovila rezolúcia Rady 97/C 194/03 o rozvoji telematiky v cestnej doprave, osobitne s ohľadom na elektronické vyberanie poplatkov. V technických komisiách CEN a ISO boli schválené základné štandardy a normy v oblasti elektronického výberu mýta a prenosu dát a informácií (transakcie medzi operátormi, rozhranie pre DSRC). Je preto dôležité vzhľadom na integráciu Slovenska do európskych štruktúr pripravovať systémy takého typu a kvality, ktoré bude možné prepojiť so systémami európskych štátov.

Organizačné a právne formy  postupu  prípravy  zavedenia mýtneho systému 

Spoplatnenie diaľnic formou diaľničných nálepiek a alebo výberom mýta organizačne zabezpečujú buď koncesné spoločnosti (Francúzsko, Taliansko, Španielsko, Portugalsko, Grécko, USA, Kanada, Mexiko) alebo samostatné štátne spoločnosti (Slovinsko, Rakúsko, Maďarsko), štátne organizácie (Švajčiarsko, Colná administratíva) a len u nás priamo rezort dopravy.

Zákon NR SR č. 119/1996 Z.z.  o koncesnom obstarávaní v znení neskorších predpisov umožňuje koncesné financovanie a prevádzkovanie diaľnic systémom BOT (built-operate-transfer, postav-prevádzkuj-preveď). Možnosti uplatnenia koncesného financovania a prevádzkovania diaľnic na Slovensku boli  posudzované  v „Predinvestičnej  štúdií  programu  rozvoja  diaľnic  na  Slovensku“ (Dorsch Consult, Nemecko 1994)  a  v  „Štúdií  plánovania  cestných  investícií“  (Parkman, Anglicko 1998). Obidve štúdie nenašli primeranú mieru návratnosti investícií vrátane dlhovej služby koncesionára na našich diaľniciach v žiadnom úseku, bez ohľadu na výšku a štruktúru mýta.

 V dokumente „Koncepcie  spoplatnenia  užívateľov  diaľnic“ schválenom vládou SR   uznesením č.728/1999,  pre organizačno – právne formy zabezpečenia mýtneho režimu akceptovateľným riešením môže byť založenie štátnej spoločnosti s právom vyberať mýto. 

	Svetová banka prezentovala vo svojej správe „Stratégia Slovenského dopravného sektora“ v časti Decentralizácia a rozvoj siete,  odporúčanie odčleniť diaľnice a iné cesty, ktoré môžu prinášať špecifické príjmy (buď z mýta alebo diaľničných nálepiek) do samostatnej diaľničnej spoločnosti. Toto riešenie, ktoré rozdeľuje zodpovednosť za diaľnice a zodpovednosť za iné cesty nenesie v sebe riziko, že dostupné fondy budú prehnane prideľované pre diaľnice,  alebo opačne. 	Odporúčania Svetovej banky nie sú pre nás záväzné, vychádzajú z príkladov a zo skúseností mnohých krajín. Podobné odporúčania pre sektor železničnej dopravy boli premietnuté do projektov transformácie ŽSR, kde zákonom č. 259/2001 Z.z. došlo k založeniu Železničnej spoločnosti, a.s.

Návrh na zriadenie spoločnosti pre diaľnice a cesty pre motorové vozidlá zo zákona a zavedenie elektronického spoplatnenia užívateľov týchto kategórií ciest je systémovo prepojené takto:

-	zákon č. 416/2001 Z.z. o prechode niektorých pôsobností z organizácií štátnej správy na obce a VÚC s účinnosťou od 1. 1. 2004  rieši prenos majetku a kompetencií ciest II. a III. triedy na VÚC a obce a ponecháva diaľnice, rýchlostné cesty a cesty I. triedy štátu,

-	vytvorenie samostatnej spoločnosti  pre diaľnice a cesty pre motorové vozidlá bude znamenať, že v správe štátu (SSC) zostanú cesty I. triedy a  činnosti zabezpečujúce dopravné plánovanie a technický rozvoj  pre štát, ale aj pre VÚC a obce,

-	samostatná spoločnosť pre diaľnice a cesty pre motorové vozidlá bude zabezpečovať správu, údržbu,  opravy a rozvoj - výstavbu diaľnic a rýchlostných ciest a bude priamo zabezpečovať výber a správu finančných prostriedkov zo spoplatnenia (nálepky, neskôr mýto), prislúchajúcich správnych poplatkov (povolenia na zvláštne užívanie diaľnic a rýchlostných ciest, nadrozmernej a nadmernej prepravy, povolenia uzávierok a obchádzok, povolenia zo zákazu činnosti v ochrannom pásme), pokút (prekročenie zaťaženia, náhrada škôd) a  zabezpečovať výrobu a distribúciu diaľničných nálepiek spolu s prípravou zavedenia elektronického výberu mýta.

Navrhovaný model zriadenia spoločnosti pre diaľnice a cesty pre motorové vozidlá je úspešne realizovaný v mnohých  štátoch sveta, napr. aj v Rakúsku. Vytvorenie spoločnosti vyčlenením  pracovníkov zo súčasnej Slovenskej správy ciest bude bez osobitného vplyvu na zamestnanosť. Dnešný stav, keď výrobu a distribúciu diaľničných nálepiek zabezpečuje jeden rezort samostatným odborom ministerstva a druhý rezort len časť týchto získaných finančných prostriedkov dáva späť na správu tejto spoplatnenej  infraštruktúry, je pre platiacich užívateľov netransparentné a v zásadnom rozpore s predpismi EÚ. Aj v  súčasnosti na Slovenskej správe ciest je správa a prevádzka diaľnic a ciest vnútorne rozčlenená na samostatné odbory a správy  finančne i personálne tak, že ich okamžité organizačné rozdelenie by nemalo žiadny vplyv na ich funkčnosť a ani osobitný vplyv na zamestnanosť.

Integrovaný systém elektronického výberu  poplatkov

Vzhľadom na stavebno – technické riešenie križovatiek a ich početnosť na diaľniciach a cestách pre motorové vozidlá SR predpokladáme zavedenie elektronického výberu mýta (ďalej len anglická skratka EFC-Electronic Fee Collection). Integrovaný platobný systém EFC je prijatá platforma, ktorá je štandardizovaná na úrovni EÚ. Súčasťou štandardu sú metódy pre výmenu informácií o platbe medzi jednotlivými operátormi a i medzi platobnými systémami (paňažnými ústavmi).
Pre komunikáciu medzi vozidlom a centrálou na výber poplatkov sa predpokladá využitie už existujúcich komunikačných systémov, z ktorých najznámejšie sú DSRC (Dedicated Short Range Communication) umiestnený vedľa vozovky  a  GSM/GPS (Global System for Mobile Communication/Global Positioning System) satelitný navigačný systém založený  a dnes už prepojený na európskej štandardizovanej báze. 
Systém by mal byť v budúcnosti prepojený na jednotný systém poskytovania služieb vodičom RDS – TMC (Radio Data System – Traffic Message Channel), ktorý už dnes u nás  čiastočne zabezpečujú niektoré súkromné rádiá. Dôležitou podmienkou interoperability budovaného systému je presná geografická cestná databáza, digitálna mapa Slovenska, ktorá v spojení s technológiou GPS bude prenášať dôležité dopravné informácie.
Prípravou medzinárodných noriem v oblasti elektronických a telematických zariadení na diaľnicach sa zaoberá technická komisia CEN/TC 278 „Telematika v cestnej doprave“. SR členstvo v CEN zatiaľ nezískala Všetky prijaté normy sa stávajú pre členské štáty CEN/CENELEC záväznými a musia sa do šiestich mesiacov od schválenia prebrať do sústavy národných noriem.
Integrovaný systému elektronického vyberania poplatkov EFC je jednou z troch podskupín inteligentných dopravných systémov (Inteligent Transport Systems – ITS).Tento nový odbor dopravnej telematiky (telekomunikácie a informatika) sa rýchle rozvíja aj v sektore cestnej dopravy na celom svete. 
Pre vzájomnú koordináciu dopravcov, obchodných spoločností a štátnych inštitúcií v Európe bola v roku 1991 založená nezisková medzinárodná spoločnosť ERTICO (European Road Transport Telematics Implementation Co-ordination Organisation). Dôvodom  pre rozvoj informačnej spoločnosti a tým aj telematiky je integrácia SR     do európskych štruktúr a predovšetkým Európskej únie.  Slovensko musí mať k  dispozícii informačné systémy v doprave takého typu a kvality, ktoré je možné prepojiť s príslušnými sústavami európskych organizácií. Jednou z podmienok aj  z hľadiska prípravy zavedenia integrovaného systému elektronického vyberania poplatkov EFC je členstvo MDPT SR v spoločnosti ERTICO. Informáciu o spoločnosti ERTICO  uvádzame v prílohe.

         Podmienky vstupu do spoločnosti ERTICO pre MDPT SR sú:  

vstupný poplatok                5 000.-EUR 
ročný členský príspevok  15 000.-EUR
kapitálový podiel                2 480.-EUR 
rok vstupu celkom            22 480.-EUR t. j. celkom  969 225.- Sk  
pre ďalšie roky                 15 000.-EUR  t. j. celkom  646 725.-Sk							  (kurz NBS  9.11.2001, 1 EUR=43,115 Sk)						

5. Závery

Na  základe doterajších poznatkov v oblasti problematiky spoplatnenia užívateľov diaľnic možno vysloviť tieto závery.

1.	Zavedenie spoplatnenia užívateľov diaľnic a ciest pre motorové vozidlá v SR formou elektronického výberu poplatkov -  mýta (EFC) je z hľadiska rozvoja jednotného systému spoplatnenia užívateľov dopravnej infraštruktúry v EÚ a v susedných štátoch alternatívou dnešnému nálepkovému systému .

2.	V rámci harmonizácie s príslušnými predpismi EÚ v oblasti spoplatnenia bude potrebné zaviesť pre ťažké nákladné vozidlá nad 12 ton diaľničné mýto diferencované pre vozidlá emisných tried EURO I, EURO II, EURO III, technologicky a organizačne  harmonizované s členskými štátmi EÚ.

3.	Po zavedení elektronického výberu mýta na diaľniciach a cestách pre motorové vozidlá SR pre ťažké nákladné vozidlá nad 12 ton zostane pre ostatné vozidlá spoplatnenie formou diaľničných nálepiek. Zdokonaľovanie systému diaľničných nálepiek do roku 2007 bude zamerané na zvýšenie účinnosti kontrolného systému zriadením kontrolných miest a zlepšenie distribúcie a marketingu predaja diaľničných nálepiek.

4.	V  súlade so   zákonom č. 416/2001 Z.z. o prechode niektorých pôsobností z organizácií štátnej správy na obce a VÚC k termínu jeho účinnosti od 1. 1. 2004 je potrebné realizovať projekt transformácie Slovenskej správy ciest a vytvoriť samostatnú spoločnosť pre diaľnice a cesty pre motorové vozidlá. V správe štátu (SSC) zostanú cesty I. triedy a  činnosti zabezpečujúce plánovanie a technický rozvoj  pre štát, ale aj pre VÚC a obce

5.	Návrh legislatívneho zámeru zákona na zriadenie spoločnosti pre diaľnice a cesty motorové vozidlá stanoví rozsah činností,  ktoré bude zabezpečovať. Okrem správy, údržby,  opráv a rozvoja diaľnic a rýchlostných ciest by mala právo priamo zabezpečovať výber a správu finančných prostriedkov zo spoplatnenia (nálepky, neskôr mýto),  príslušných správnych poplatkov a pokút  a tiež zabezpečovať výrobu a distribúciu diaľničných nálepiek spolu s  prípravou zavedenia elektronického výberu mýta.

6.	V súlade s integráciou SR do európskych štruktúr a budovaním informačnej spoločnosti je potrebné realizovať projekty Inteligentných dopravných systémov a v  záujme kooperácie  a spolupráce súkromného a verejného sektora na rozvoji dopravnej telematiky požiadať  o vstup MDPT SR do spoločnosti ERTICO.